მეკონგი

მეკონგი — მოსოფელიშ ართ-ართი უდიდაში წყარმალუ. მიშმურს მოსოფელიშ 10 უდიდაშ წყარმალუშ ერკებულშა. აზიაშ სიგჷრძათ მა-7 წყარმალუ. თიში სიგჷრძა 4 500 კმ რე, წყარმალუშ ღანჩოშ ფართობი — 810 000 კმ². ირწანას, ოკიანეშა დინმუღჷ 475 კმ. კუბი წყარი. 

წყარმალუ ოდუდეს ეთმეჭოფუნს ტიბეტიშ პლატოს, უკულ მეურს ჩინეთიშ იუნანიშ პროვინციაშა, გჷნმოჭკირუნს მიანმარს, ლაოსის, ტაილანდის, კამბოჯას დო ვიეტნამს. 1995 წანას, ლაოსიქ, ტაილანდიქ, კამბოჯაქ დო ვიეტნამქ, მეკონგიშ რესურსეფიშ კოორდინირაფაშ ღანკით ქჷდარსხუეს „წყარმალუ მეკონგიშ კომისია“. 1996 წანას, თე კომისიაშ პარტნიორეფო გჷნრთეს ჩინეთიქ დო მიანმარქ. 

წყარმალუშ გიშაკერზაფილი სეზონური თირაფა, ჭორომეფი დო წყარგელაფუეფი, მეკონგის ონოშეთ ძალამ რთულ წყარმალუთ გჷნმართინუანს. 

 მალობა 
მეკონგი ოდუდეს ეთმეჭოფუნს ტიბეტიშ პლატოს, იუნანიშ სუმი პარალელური წყარმალუშ ორთაშობურ ტყაჩირს. ჩინეთიშ სახენწჷფო ხურგაშ დოტებაშ უკული, მეურს ობჟათე-ბჟაეიოლჸურე, სოდე წჷმოქიმინუნს 100 კმ–შ ორთაშობურ ხურგას მიანმარს დო ლაოსიშ შქას, თეშ უკული, მალობა იგჷნძორებუ ობჟათე-ბჟადალჸურე, სოდეთ ასე ლაოსიშ დო ტაილანდიშ სახენწჷფო ხურგაშ 850 კმ მუნაკვათი გინმურსჷნ. ლაოსის, მეკონგი ნანანოღა ვიენტიანს გჷნმოჭკირუნს. კამბოჯას, თის აკათუ წყარმალუეფი — მანი დო საპი, უკული - ნანანოღა პნომპენს გჷნმოჭკირუნს.  ვიეტნამიშ ცენტრალური ნორთიშ გჷნულაშ უკული, ინოჸელებუ ჩხორო ჸათ დო წჷმოქიმინუნს მეკონგიშ დელტას, მუშ უკულ ინმაკათუ ობჟათე ჩინეთიშ ზუღას.  

 ღანჩო 
მეკონგიშ ღანჩო გჷნორთილი რე გიმე გჷმოკოროცხილ ქიანეფს შქას: (კმ²)
ჩინეთი 165 000
მიანმარი 24 000
ლაოსი 202 000
ტაილანდი 184 000
კამბოჯა 155 000
ვიეტნამი 65 000
ედომუშამო 795 000

 რესურსეფი ინტერნეტის 

CPWF-Mekong 
კამბოჯაშ ერუანული მეკონგიშ კომიტეტი 
ტაილანდიშ წყარიშ რესურსეფიშ დეპარტამენტი 
ლაოსიშ ელექტროსისტემა 
მეკონგიშ ღანჩო 

კატეგორია:ჩინეთიშ წყარმალუეფი
კატეგორია:მიანმარიშ წყარმალუეფი
კატეგორია:ლაოსიშ წყარმალუეფი
კატეგორია:ტაილანდიშ წყარმალუეფი
კატეგორია:კამბოჯაშ წყარმალუეფი
კატეგორია:ვიეტნამიშ წყარმალუეფი